Document ID: 32007D0722

PADOMES LĒMUMS
(2007. gada 22. oktobris)
par to, lai Rumānijas iestādes varētu sniegt ārkārtas valsts atbalstu 2006./2007. gada sausuma radīto seku pārvarēšanai lauksaimniecības nozarē
(2007/722/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 88. panta 2. punkta trešo daļu,
ņemot vērā lūgumu, ko 2007. gada 25. jūlijā izteikusi Rumānijas valdība,
tā kā:
(1)
Rumānija 2007. gada 25. jūlijā iesniedza Padomei lūgumu pieņemt lēmumu saskaņā ar Līguma 88. panta 2. punkta trešo daļu, paziņojot, ka Rumānijas plāns sniegt valsts atbalstu ārkārtēja sausuma skartajiem Rumānijas lauksaimniekiem, lai ļautu viņiem atsākt ražošanas ciklu, ir saderīgs ar kopējo tirgu.
(2)
Sausums Rumānijā ir bijis lielākais un ilgākais pēdējo sešdesmit gadu laikā, jo 2006./2007. gada ziemā un 2007. gada pavasarī bija ļoti maz nokrišņu (mazāk nekā 350 mm/m2 laikposmā no 2006. gada 1. septembra līdz 2007. gada 31. maijam), kā arī 2007. gada vasarā gaisa temperatūra bija ļoti augsta.
(3)
Pirms 2007. gada vasaras ilgā sausuma perioda ūdens krājumi augsnē Rumānijas lielākajā daļā jau bija stipri samazinājušies, jo gaisa temperatūra, kas bija augstāka par normu, 2006./2007. gada ziemā un 2007. gada pavasarī radīja ātrāku ūdens iztvaikošanu.
(4)
Saskaņā ar novērtējumu par ietekmi uz pavasara un rudens kultūraugiem sausums ir ļoti samazinājis gan graudaugu, gan lopbarības produkciju, un vidējās graudaugu produkcijas aplēses 2007. gadā nav pat 45 % no iepriekšējo gadu vidējā produkcijas apjoma.
(5)
Ilgais sausuma periods ir būtiski skāris lauksaimniekus 34 no Rumānijas 42 apgabaliem, radot lielus zaudējumus augu un vaislas dzīvnieku nozarē; šo zaudējumu paredzamā vērtība ir apmēram EUR 1 200 miljonu (RON 3 878 000), neskaitot peļņu, kas būtu gūta no graudaugu tirdzniecības.
(6)
Tā kā sausuma skarto Rumānijas lauksaimnieku ienākumi ir ārkārtīgi samazinājušies, lauksaimniekiem var nebūt finanšu līdzekļu, lai iestādītu rudens kultūraugus un sagatavotos 2008. gada pavasara sējai.
(7)
Paredzētais valsts atbalsta apjoms ir apmēram EUR 400 miljoni (RON 1 320 miljoni), un ar to sniegs palīdzību 250 000 līdz 300 000 lauksaimniekiem, kas kopumā apsaimnieko apmēram trīs miljonus hektāru. Attiecīgie atbalsta apjomi būs apmēram 150 EUR/ha rudens kviešiem, 120 EUR/ha rapšiem un 130 EUR/ha miežiem un citiem kultūraugiem.
(8)
Atbalstu piešķirs vienīgi tad, ja lauksaimnieks uz to piesakās, un vienīgi konkrētam nolūkam - atsākt ražošanas ciklu (sēklu, degvielas, mēslojuma un pesticīdu iegādei). Rumānijas Maksājumu aģentūra pārraudzīs un kontrolēs atbalstu, inter alia, veicot pārbaudes uz vietas.
(9)
Lai valsts atbalsts būtu efektīvs, tas ir jāpiešķir un jādara pieejams lauksaimniekiem pēc iespējas drīzāk.
(10)
Komisija šajā posmā nav devusi atzinumu par atbalsta formu un atbilstību.
(11)
Tādēļ pastāv izņēmuma apstākļi, kas ļauj uzskatīt šādu atbalstu - izņēmuma kārtā un vienīgi tādā apjomā, kas vajadzīgs, lai uzlabotu radušos ārkārtas situāciju, - par saderīgu ar kopējo tirgu, ņemot vērā lēmumā izklāstītos noteikumus,
IR PIEŅĒMUSI ŠO LĒMUMU.
1. pants
Ārkārtas papildu atbalstu, ko Rumānijas iestādes sniedz lauksaimniecības nozarei un kas nepārsniedz EUR 400 miljonus, uzskata par saderīgu ar kopējo tirgu.
2. pants
Šis lēmums ir adresēts Rumānijai.
Luksemburgā, 2007. gada 22. oktobrī

Labels: 20
18
19
6